Nafarroako Parlamentuko Mahaiak, 2021eko azaroaren 15ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Asiain Torres jaunak politika fiskal berdeari buruz aurkezturiko interpelazioa.

**2.** Interpelazio hori Osoko Bilkuran izapidetzea.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2021eko azaroaren 15ean

Lehendakaria: Unai Hualde Iglesias

INTERPELAZIOAREN TESTUA

Geroa Bai talde parlamentarioko foru parlamentari Mikel Asiain Torresek, Legebiltzarreko Erregelamenduan ezarritakoaren babesean, honako interpelazio hau aurkezten du, Ekonomia eta Ogasuneko kontseilariak Osoko Bilkuran erantzun dezan:

Nafarroako Parlamentuak 2019ko irailaren 23an, Nafarroako Gobernuak 2019ko irailaren 24an eta Europako Parlamentuak 2019ko azaroaren 28an onetsitako klima-larrialdiko adierazpenek berretsi egiten dute klima-aldaketari eta klima-aldaketa apaltzeko neurri urgenteen premia larriari dagokienez gizartean dagoen kezka. Halatan, beharrezkoa da nazioarteko foroetan egindako planteamendu teorikoak eta adierazpen instituzionalak jarduketa-esparru juridiko desberdinetan gauzatzen joan daitezen.

Hor kokatu behar dugu, esate baterako, Klima Aldaketari eta Trantsizio Ekologikoari buruzko Foru Lege proiektua.

Berotze globalari buruzko datuak adierazgarriak dira mundu osoan. Baina baita gure erkidegoan ere, non, AEMETen arabera, berotze-joerak bat datozen inguruko herrialdeetan egindako gisa bereko ikerketetatik ondorioztatzen direnekin nahiz Europa mendebaldeko klimaren joera orokorrarekin (hamarkadako 0,15-0,2 °C). Nabarmendu beharra dago ezen 1980tik aitzina asko areagotu dela berotzea.

Lan egin beharra dago klima-aldaketaren ondorioak arintzeko eta energia eredu berri baterako trantsizioa prestatzeko, karbono gutxiko ekonomian oinarritua, eskura dauden baliabideak efizientzia handiagoarekin baliatzeko gauza izanen dena, eta berotegi-efektuko gasen isurketak eragiten dituzten energia fosilen ordez energia berriztagarrien erabilera pixkanakakoa proposatuko duena. Gizartea tinko ari da hori eskatzen, eta hori bera da agenda politikoaren helbururik nagusienetako bat; izan ere –eta hau ez da esaldi soil bat–, gure planetak ezin du gehiago itxaron.

Azken urteotan zuzeneko laguntzak ezarri dira zenbait jarduketa egiteko –enpresentzat nahiz herritarrentzat oro har–, bai eta neurri fiskalen bitartezko zeharkako laguntzak ere, proposatutako helburuak albait lasterren lortzearren.

Baina, noski, horietan denetan jarri behar dugu azpimarra, eta gai izan behar dugu gure gizartearen deskarbonizazio erabatekora eramanen gaituzten estrategia berriak taxutzeko.

Hori guztia dela eta, politika fiskal berdeari buruzko interpelazio hau aurkezten dugu, Nafarroako Gobernuko Ekonomia eta Ogasuneko kontseilariari zuzendua.

Iruñean, 2021eko azaroaren 5ean

Foru parlamentaria: Mikel Asiain Torres